**TV konkursas ,,Dainų dainelė‘‘**

Sausio 19 d. Pagėgių seniūnijos aktų salėje vyko Lietuvos vaikų ir moksleivių televizijos konkurso ,,Dainų dainelė‘‘ Pagėgių savivaldybės I etapas - koncertas.

Televizijos konkursas „Dainų dainelė” - tai vienas unikaliausių, daugiausiai dalyvių pritraukiančių bei ilgametes tradicijas turinčių šalies muzikinių renginių. „Dainų dainelė“ siekia puoselėti dainavimo kultūrą, skatinti gabių vaikų meninę saviraišką, atrinkti geriausius šalies jaunuosius solistus ir vokalinius ansamblius. Konkursas rengiamas nuo 1974 m., taigi šiais metais ,,Dainų dainelei‘‘ – jau 44. Projekto iniciatoriai ir rengėjai: Švietimo ir mokslo ministerija, Lietuvos radijas ir televizija bei nacionalinė M.K.Čiurlionio menų mokykla.

Kas du metus ištisus devynis mėnesius trunkančiame projekte dalyvauja 3 – 19 metų vaikai ir mokiniai iš visų 60 – ties Lietuvos savivaldybių.

Į Pagėgių savivaldybės etapą atvyko 7 kolektyvai – iš viso 33 atlikėjai, juos parengė 4 mokytojai, akompanavo 2 koncertmeisteriai. Atlikėjus vertino komisija:K. Martinaitytė – Glinskienė, Vilkyškių J. Bobrovskio gimnazijos muzikos mokytoja metodininkė, S. Stankus, Pagėgių meno ir sporto mokyklos vyr. muzikos mokytojas, D. Kriščiūnienė, Natkiškių Z. Petraitienės pagrindinės mokyklos vyr. muzikos mokytoja, Aksavera Mikšienė, Pagėgių Kultūros centro etninės veiklos specialistė, Solveiga Budrikienė, Pagėgių savivaldybės administracijos švietimo skyriaus vyr. specialistė.

,,Dainų dainelės‘‘ dalyvių pasveikinti atvyko Pagėgių savivaldybės meras Virginijus Komskis , kuris atnešė dainorėliams ir jų mokytojams saldžių dovanų.

Konkursą vedė Pagėgių A.Mackaus gimnazijos moksleivis Nikodemas Vytuvis. Pirmiausiai į sceną jis pakvietė Pagėgių pradinės mokyklos mišrų vokalinį ansamblį (vadovė

I. Ubartienė, koncertmeisterė N.Snigir), toliau dainavo pati jauniausia konkurso dalyvė - Pagėgių lopšelio-darželio solistė Kotryna Norkutė (vadovė R. Pilkionienė, koncertmeisterė

E. Norkienė), konkursą tęsė Pagėgių A. Mackaus gimnazijos mišrus vokalinis ansamblis

(vadovė V. Bubelienė, koncertmeisterė N. Snigir), po jo pasirodė du berniukai : Piktupėnų pagrindinės mokyklos solistas Vilius Liulys (vadovė ir koncertmeisterė J. Valskienė) ir Pagėgių meno ir sporto mokyklos solistas Rokas Kondrotas (vadovė R. Pilkionienė, koncertmeisterė N. Snigir), konkursą užbaigė du ansambliai: Pagėgių A. Mackaus gimnazijos mišrus vokalinis ansamblis (vadovė I. Ubartienė, koncertmeisterė N. Snigir) ir Pagėgių meno ir sporto mokyklos merginų vokalinis ansamblis (vadovė R.Pilkionienė, koncertmeisterė E.Norkienė). Visi konkurso dalyviai atliko po tris dainas.

Į zoninį turą, kuris vyks sausio 26 d. Tauragėje, vertinimo komisija delegavo visus dalyvius, išskyrus Piktupėnų pagrindinės mokyklos solistą Vilių Liulį. I etapo laureatai buvo apdovanoti Pagėgių savivaldybės administracijos švietimo skyriaus diplomais.

Visiems dalyviams linkime didžiulės sėkmės Tauragėje ir laukiame jų pasirodymų televizijoje.

Evelina Norkienė, Pagėgių meno ir sporto mokyklos direktorė